คมนาคม คาดเปิดบริการจุดเชื่อมต่อรถไฟฟ้าช่วงเตาปูน-บางซื่อได้ส.ค.นี้
คมนาคม คาดเปิดให้บริการจุดเชื่อมต่อรถไฟฟ้าช่วงเตาปูน-บางซื่อได้ส.ค.นี้
29 พ.ค. 2560

นายจิรุตม์ วิศาลจิตร ผู้ตรวจราชการกระทรวงคมนาคม ในฐานะโฆษกกระทรวงฯ เปิดเผยว่า ความคืบหน้าการเชื่อมต่อระบบรถไฟฟ้ามหานคร สายเฉลิมรัชมงคลและสายฉลองรัชธรรม 1 สถานี จากสถานีเตาปูนไปยังสถานีบางซื่อ ระยะทาง 1.2 กิโลเมตร ว่า ปัจจุบันการติดตั้งงานระบบไฟฟ้าตามสัญญาสัมปทานโครงการรถไฟฟ้าสายสีน้ำเงิน ระยะที่ 1 มีความก้าวหน้าในภาพรวม 74.77% เร็วกว่าแผนงาน 31.77% โดยมีรายละเอียด (ข้อมูล ณ สิ้นเดือนเมษายน 2560) ดังนี้
– ระบบอาณัติสัญญาณ (Signaling System) มีความก้าวหน้า 73.76%
– ระบบสื่อสาร (Communication System) มีความก้าวหน้า 58.61%
– ระบบจ่ายกระแสไฟฟ้า (Power Supply System) มีความก้าวหน้า 55.31%
– ระบบจัดเก็บค่าโดยสารอัตโนมัติ (Automatic Fare Collection System) มีความก้าวหน้า 100%
สำหรับการติดตั้งระบบรถไฟฟ้าจะสามารถดำเนินการแล้วเสร็จภายในเดือนพฤษภาคม 2560 และเริ่มทดสอบระบบฯ ในเดือนมิถุนายน 2560 ซึ่งการรถไฟฟ้าขนส่งมวลชนแห่งประเทศไทย (รฟม.) จะจัดอบรมพนักงานเพื่อเตรียมความพร้อมรองรับการให้บริการเดินรถไฟฟ้าในช่วงสถานีดังกล่าว ตั้งแต่ช่วงปลายเดือนพฤษภาคม 2560 หากการดำเนินงานเป็นไปตามแผน รฟม. จะทดลองเดินรถไฟฟ้าเสมือนจริง (Trail running) ช่วงปลายเดือนกรกฎาคมถึงกลางเดือนสิงหาคม 2560 และสามารถเปิดให้บริการเดินรถไฟฟ้าในเดือนสิงหาคม 2560
 